SMS oor ‘grootskaalse kinderontvoering’ waarskynlik ‘n bogstorieArgieffoto ŉ “Waarskuwing” doen die ronde op sosiale media van ŉ “noodberig” wat op “al die tv nuus kanale” [sic] uitgesaai is oor kinders wat vandeesweek “gesteel” gaan word. Dit blyk egter onwaar te wees, aangesien verskeie organisasies wat met vermistepersone-sake werk, Maandag “niks buitengewoon” ervaar het nie en ŉ nuuskanaal het ook bevestig dat hulle geensins só waarskuwing uitgereik het nie. Die boodskap wat die ronde doen, lui soos volg: “weet nie of julle nuus gekyk het nie… daar is ŉ noodberig uit vir van more af vir die hele volgende week…. kinders gaan gesteel word en ŉ groot aantal ook. Asb… moenie dat die kinders speel waar hulle nie 24/7 onder julle oë is nie. Daar gaan op skole… erwe ens. toegeslaan word waar ouers dink hulle kidz is veilig. Moenie dit as ŉ grap vat nie…. dit was ŉ noodberig op al die tv nuus kanale! Pas my kleintjies op… moenie waaksaamheid vir een oomblik verslap nie asb. Hulle gaan oral in die land toeslaan. Asb! Sprei die nuus sover jy kan om alle ouers op ALERT te sit!” [sic] Die boodskap kry stertjies soos wat dit versprei word en in sommige gevalle word die rede vir die “groot ontvoering” verbind met politieke spanning in die land en selfs terreurgroepe in afwagting van kinderbeskermingweek wat op 31 Mei in Suid-Afrika afskop. Nicky Rheeder, nasionale koördineerder van Missing Children SA, het Maandag aan Maroela Media gesê sy kan nie bevestig of die boodskap waar is of nie, maar uit ondervinding klink so iets onwaarskynlik. “Die boodskap is baie vaag. Daar is geen betroubare bron daaraan gekoppel nie, geen naam word genoem nie en daar is geen kontakbesonderhede nie. As ons sulke boodskappe ontvang is dit die meeste van die tyd ŉ slenter of ŉ storie wat al lank gelede gebeur het en net weer ŉ nuwe asem kry,” het Rheeder gesê. Sy het gesê niks buitengewoon is onlangs by hulle aangemeld nie, veral nie van kinders wat by speelgronde of skole ontvoer is nie. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het aan Maroela Media gesê die boodskap klink soos bog. “Die sogenaamde inligting is vergesog en dra geen waarde nie. Kan jy jouself net indink hoeveel logistieke prosesse gedoen moet word om so iets te laat werk? Dit is glad nie haalbaar nie,” het sy gesê. Rechner het egter benadruk dat dit ouers en voogde se daaglikse verantwoordelikheid is om na hul kinders en hul veiligheid om te sien, “nie net in kinderbeskermingsweek of as dreigemente rondgestuur word nie”. Rechner het ook bevestig dat niks buitengewoon sedert die naweek aangemeld is nie. Paul Dunn, eNuus se nuusredakteur, het by navraag aan Maroela Media gesê kykers het Maandag oor die “boodskap” by die nuusuitsaaier navraag gedoen. “Ek weet nie wat die oorsprong hiervan is nie. Ek weet nie na watter ‘TV-nuuskanale’ die boodskap verwys nie, maar eNuus het beslis nie so iets uitgesaai nie,” het hy bevestig. Maroela Media kon wel vasstel dat SABC News berig het oor kinderbeskermingsweek wat volgende week begin en het Suid-Afrikaners versoek om kinders te beskerm. Hulle het in een berig genoem dat ŉ kind elke vyf ure verdwyn en dat 1 700 kinders in 2013 as vermis aangemeld is. Hulle noem onder meer dat die meeste kinders met hul families herenig word, maar dat ŉ kwart van hulle nooit opgespoor word nie. Lees die berig hier. Maroela Media wag vir amptelike terugvoer van die nasionale polisie, maar volgens verskeie betroubare bronne in die polisie, wat weens jurisdiksie nie amptelik mag kommentaar lewer nie, het inwoners niks om oor bekommerd te wees nie.